b'\n_START_ARTICLE_\nElse Jacobsen\n_START_PARAGRAPH_\nElse Agnes Ella Baade f\xc3\xb8dt Jacobsen (31. maj 1911 i Ordrup \xe2\x80\x93 3. april 1965 i K\xc3\xb8benhavn) var en dansk sv\xc3\xb8mmer og verdensrekordindehaver, som deltog i OL i 1928 i Amsterdam, Holland og OL i 1932 i Los Angeles, USA. Hun fik sin bedste olympiske placering i 1932 da hun vandt bronze i 200 meter brystsv\xc3\xb8mning._NEWLINE_Else Jacobsen blev som 12-\xc3\xa5rig meldt ind i Dansk Kvinde-Gymnastikforening, og allerede som 16-\xc3\xa5rig vandt hun sit f\xc3\xb8rste danske mesterskab, og samme \xc3\xa5r satte hun verdensrekord, da hun vandt 200 meter brystsv\xc3\xb8mning ved det nordiske mesterskab i Norge og blev dermed den f\xc3\xb8rste dansker, der satte verdensrekord i sv\xc3\xb8mning. Hun blev dermed et af Danmarks store h\xc3\xa5b ved De olympiske Lege i Amsterdam 1928. P\xc3\xa5 dette tidspunkt fandtes der ingen sv\xc3\xb8mmehal i K\xc3\xb8benhavn s\xc3\xa5 Else Jacobsen rejste til Malm\xc3\xb8 og tr\xc3\xa6nede, indtil det danske havvand blev tilstr\xc3\xa6kkeligt varmt til, at der kunne tr\xc3\xa6nes i det. Else Jacobsen n\xc3\xa5ede en fjerdeplads ved sit f\xc3\xb8rste OL. I 1930 \xc3\xa5bnede \xc3\x98sterbro Sv\xc3\xb8mmehal det gav muligheder for systematisk tr\xc3\xa6ning \xc3\xa5ret rundt og i for\xc3\xa5ret 1932 satte hun fire verdensrekorder. Los Angeles samme \xc3\xa5r. Danmarks Olympiske Komit\xc3\xa9 havde imidlertid ikke penge til at sende deltager s\xc3\xa5 langt v\xc3\xa6k som Los Angeles hvor OL skulle afvikles samme \xc3\xa5r, men en indsamling blandt dansk-amerikanere i USA, organiseret af stumfilms-skuespilleren Jean Hersholt, muliggjorde dansk deltagelse. Denne gang blev det til bronze i 200 m brystsv\xc3\xb8mning for Else Jacobsen, hvilket b\xc3\xa5de personligt og nationalt var en stor skuffelse. Efter l\xc3\xb8bet udtalte hun: "Fire \xc3\xa5rs Slid for at skaffe Danmark en guldmedalje, og s\xc3\xa5 kun nummer tre." Efter hjemkomsten udgav hun sin dagbog om turen til OL Med Else til Los Angeles, 1932, og for sine pr\xc3\xa6stationer det \xc3\xa5r blev hun tildelt B.T.s guldmedalje. \xc3\x85ret efter modtog hun af Dansk Idr\xc3\xa6tsforbund Nathansens Mindepokal._NEWLINE_I 1933 blev Else Jacobsen uddannet som gymnastik- og sv\xc3\xb8mmel\xc3\xa6rer ved Paul Petersens Institut og ville herefter begynde at arbejde som sv\xc3\xb8mmeinstrukt\xc3\xb8r, hvad der if\xc3\xb8lge amat\xc3\xb8rreglerne indebar, at hun m\xc3\xa5tte stoppe som konkurrencesv\xc3\xb8mmer. B.T. tilb\xc3\xb8d hende imidlertid ans\xc3\xa6ttelse p\xc3\xa5 bladet p\xc3\xa5 s\xc3\xa5 lempelige vilk\xc3\xa5r, at hun samtidig kunne forts\xc3\xa6tte sin sv\xc3\xb8mmekarriere med henblik p\xc3\xa5 deltagelse ved OL i 1936. I efter\xc3\xa5ret 1933 satte hun sin sjette og sidste verdensrekord; men efter en r\xc3\xa6kke sammenst\xc3\xb8d med sv\xc3\xb8mmeledere, bl.a. Ingeborg Paul-Petersen, indstillede hun sin aktive karriere i 1934._NEWLINE_Efter at have stoppet sin amat\xc3\xb8r-karriere og oprettede hun f\xc3\xb8rst en privat sv\xc3\xb8mmeskole i \xc3\x98sterbro Sv\xc3\xb8mmehal. 1935 blev Sv\xc3\xb8mmeklubben Triton stiftet som en sammenslutning af hendes privatelever og af 20 utilfredse sv\xc3\xb8mmere, som havde meldt sig ud af Gymnastik- og Sv\xc3\xb8mmeforeningen Hermes, blandt disse var hendes senere mand Willy Baade. Hun arbejdede som instrukt\xc3\xb8r i Triton indtil sin d\xc3\xb8d i 1965, bl.a. som tr\xc3\xa6ner for OL-guldmedaljevinderen Greta Andersen, og var i samme periode sv\xc3\xb8mmel\xc3\xa6rer i \xc3\x98sterbro Sv\xc3\xb8mmehal. Hun deltog ved OL i 1952 og 1960 som leder for det danske sv\xc3\xb8mmehold.'